ຍາ​ນາງ​ເຣນ ບຸນ​ລື​ໄຕ ຫົວ​ໜ້າ​​ຄັດ​ເລືອກພະ​ນັກ​ງານ ບໍ​ລິ​ສັດ Sony Play Station 
ຍາ​ນາງ​ເຣນ ແມ່​ນ​ຫົວ​ໜ້າ​ຫ້ອງກ​ານຄັດ​ເລືອກ​ແຮງ​ງານ ​ຜູ້​ປະ​ກ​າດ​ຮັບເອົາ​ຄົນ​ມາສະໝັກ ກວດ​ສອບ​ພື້ນ​ຖານການ​ສຶກ​ສາ ປະ​ສົບ​ການທີ່​ຜ່ານ​ມາ ​ຕາມກົດ​ລະ​ບຽບ​ຂອງ​ບໍ​ລິ​ສັດ Sony Play Station.
ສະບາຍດີທ່່ານຜູ້ຟັງທີ່ເຄົາລົບ ໃນລາຍການຊິວິດຊາວລາວໃນຕ່າງແດນ ຂອງວີໂອເອປະຈຳວັນພະຫັດມື້ນີ້ ທ່ານຈະໄດ້ຟັງການໂອ້ລົມ ກັບຍານາງເຣນ ບຸນລືໄຕ ຫົວໜ້າຊັບຊ້ອນແຮງງານ ໃຫ້ແກ່ບໍລິສັດ Sony Play Station ຊຶ່ງເປັນບໍລິສັດສ້າງ ເຄື່ອງຫລິ້ນເກມອິເລັກໂຕນິກ ທີ່ມີຊື່ສຽງຂອງຍີ່ປຸ່ນ ມີສາຂາຕັ້ງຢູ່ທົ່ວໂລກ ປັດຈຸບັນນີ້ຍານາງເຣນ ເຮັດວຽກຢູ່ສາຂາທີ່ຕັ້ງຢູ່ໃນລັດຄາລິຟໍເນຍ ໜ້າທີ່ຂອງຍານາງເຣນ ມີຄວາມຮັບຜິດຊອບຢ່າງໃດນັ້ນ ກິ່ງສະຫວັນ ຈະນຳມາສະເໜີທ່ານ ໃນອັນດັບຕໍ່ໄປ ທ່ານມີພອນສະຫວັນດ້ານປະດິດຄິດສ້າງ ມັກແປງເຄື່ອງຈັກ ແກ້ໄຂສິ່ງທີ່ສະຫລັບຊັບຊ້ອນນັ້ນບໍ່ ຫລາຍຄົນສຳເລັດການສຶກສາຝ່າຍວິສະວະກອນຄອມພິວເຕີ ຈາກມະຫາວິທະຍາໄລຕ່າງໆ ແຕ່ວ່າຜົນສຳເລັດດັ່ງກ່າວບໍ່ຮັບ ປະກັນວ່າ ຜູ້ກ່ຽວຈະໄດ້ໜ້າທີ່ວຽກງານທີ່ພົວພັນກັບສິ່ງທີ່ໄດ້ຮຽນມານັ້ນ ເພາະສະນັ້ນ ບໍລິສັດ ທີ່ພົວພັນກັບດ້ານເທັກໂນໂຈຈີ ທີ່ຊອກຫາຄົນມາເຮັດວຽກ ສາມາດຮູ້ໄດ້ໂລດວ່າ ຜູ້ມາສະໝັກນັ້ນຈະປະຕິບັດໜ້າທີ່ໄດ້ໜ້ອຍຫລາຍແລະວ່ອງໄວປານໃດ ນອກຈາກນັ້ນແລ້ວ ຍັງຕ້ອງໄດ້ຜ່ານ ການສຳພາດ ຮູ້ຈັກຕອບຄຳຖາມ ແລະສະແດງໃຫ້ ເຫັນເຖິງຄວາມຮູ້ທີ່ກ່ຽວຂ້ອງກັບວຽກງານ ນີ້ແມ່ນໜ້າທີ່ຂອງ ຍານາງເຣນ ບຸນລືໄຕ ຫົວໜ້າຫ້ອງການຊັບຊ້ອນແຮງງານ ໃຫ້ແກ່ບໍລິສັດ Sony Play Station ທີ່ມີຊື່ສຽງຂອງຍີ່ປຸ່ນ ແລະມີສາຂາຢູ່ທົ່ວໂລກ ບັນດາຜູ້ສະໝັກ ເຮັດວຽກທີ່ສະເພາະເຈາະຈົງນີ້ ພົວພັນກັບຄອມພິວເຕີ ເຊັ່ນວ່າການອອກແບບລາຍການຫລິ້ນເກມຕ່າງໆອັນ ເປັນແນວຄິດປະດິດສ້າງຂອງພວກນັກວິສະວະກອນລຸ້ນໃໝ່ ເພາະສະນັ້ນຄົນໜຸ່ມນ້ອຍເຫລົ່ານີ້ ເກີດມາເຫັນ ແລະມີຄວາມສະຫລຽວສະຫລາດດ້ານເທັກໂນຈີ ເຂົາເຈົ້າສາມາດສ້າງລາຍໄດ້ຫລາຍແສນໂດລາຕໍ່ປີ ຊຶ່ງ ຍານາງເຣນ ໄດ້ອະທິບາຍສູ່ ວີໂອເອ ຟັງດັ່ງນີ້: ຍານາງເຣນ ແມ່ນຫົວໜ້າຫ້ອງການຊັບຊ້ອນແຮງງານ ຜູ້ປະກາດຮັບເອົາຄົນມາສະໝັກ ກວດສອບພື້ນຖານການສຶກສາ ປະສົບການທີ່ຜ່ານມາ ຕາມກົດລະບຽບຂອງບໍລິສັດ ນອກຈາກນັ້ນ ຍັງມີຂັ້ນຕອນການສຳພາດອື່ນໆອີກ ໃຫ້ບັນດາຫົວໜ້າພະແນກການ ແລະທີມງານຈະໄດ້ພິສູດເຖິງຄວາມຊຳນານ ຊຶ່ງຍານາງເຣນ ກ່າວຕໍ່ໄປອີກວ່າ: ຍານາງເຣນ ກ່າວວ່າ ມີຄົນລາວອາເມຣິກັນບໍ່ຫລາຍ ທີ່ເຮັດວຽກກ່ຽວກັບເລື້ອງນີ້ຢູ່ໃນບໍລິສັດ Sony Play Station ໃນໄລຍະການລະບາດໄວຣັສໂຄວິດ-19 ສອງປີທີ່ຜ່ານມານີ້ ຫລາຍໆບໍລິສັດພາກັນປິດ ແລະພວກພະນັກງານພາກັນຕົກລ້າຕົກການ ແຕ່ກົງກັນຂ້າມ ບໍລິສັດ Sony Play Station ເພີ້ມມີທຸລະກິດຫລາຍຂຶ້ນ ເພາະ ວ່າຄົນພາກັນຢູ່ບ້ານເຮືອນ ແລະມີເວລາຫລິ້ນເກມ ຊຶ່ງຍານາງເຣນ ກ່າວເຖິງຕອນນີ້ວ່າ: ຍານາງເຣນ ບຸນລືໄຕ ເກີດໃນປີ 1973 ທີ່ນະຄອນຫລວງວຽງຈັນ ປະເທດລາວ ສາມາດປາກພາສາລາວໄດ້ດີ ຄອບຄົວພາເຂົ້າມາຕັ້ງຖິ່ນຖານໃໝ່ຢູ່ໃນສະຫະລັດ ໃນປີ 1976 ຍານາງເຣນ ສຳເລັດ ປະລິນຍາຕີຝ່າຍ ຊີວະວິທະຍາຈາກມະຫາວິທະຍາໄວເອີວາຍ (Irvine) ໃນລັດຄາລີຟໍເນຍ ແຕ່ບໍ່ໄດ້ໃຊ້ວິຊາທີ່ຮຽນມາ ຊຶ່ງ ຍານາງເຣນ ໄດ້ກ່າວມ້ວນທ້າຍສູ່ ວີໂອເອ ຟັງດັ່ງນີ້: ນັ້ນແມ່ນຄວາມກ້າວໜ້າຂອງ ຍານາງເຣັນ ບຸນລືໄຕ ອາເມຣິກັນເຊື້ອສາຍລາວ ທີ່ໄດ້ວາງບົດບາດອັນສຳຄັນ ໃນການຊ່ວຍໃຫ້ຄົນມີວຽກເຮັດງານທຳ ແລະສ້າງເສດຖະກິດໃຫ້ແກ່ສະຫະລັດອາເມຣິກາ